Spar-baas kap terug ná KVBA-uitspraak(Argieffoto: Spar) Die Giannacoupolous-groep, eienaar van verskeie Spar-winkels, voer aan die arbitrasie van bykans R12 miljoen wat hy aan werkers moet betaal, is deel van ŉ “georkestreerde vlaag aanvalle” op hom wat deur die Spar-gilde van Suidelike Afrika en die Spar-groep gedryf word. Die Kommissie vir Versoening, Bemiddeling en Arbitrasie (KVBA) het die groep beveel om R11 935 478 vir onder meer onwettige aftrekkings en oortyd te betaal. Die departement van arbeid het die beslissing verwelkom. “Die departement het ŉ huursoldaat geword en dit is duidelik dat die tydsberekening van die optrede teen ons meer as net toeval is,” het Harry Giannacoupolous, een van die groep se aandeelhouers, gesê. “Die departement is nie meer ŉ onafhanklike instelling wat ondersoekers en inspekteurs inspan om sakeondernemings te oudit en klagtes te ondersoek nie. Inteendeel, die amptenare verontagsaam die einste wette wat hulle van ons verwag om na te kom.” Die groep sê hy verskaf werk aan bykans 3 000 mense en dat die stappe teen hom ŉ bespotting van Suid-Afrika se arbeidswetgewing maak. Hy sê voorts al sy winkels voldoen aan arbeidswetgewing en dat die departement deeglik bewus is daarvan. Volgens Giannacoupolous teister inspekteurs sy werkers, al vra hulle om uitgelos te word en al sê hulle, volgens Giannacoupolous, dat hulle geen klagtes het om aan te meld nie en gelukkig by hul werkplek is. “Dit het ŉ punt bereik waar my personeel gedreig het om die reg in eie hande te neem en self met die inspekteurs af te reken,” het hy gesê. Die groep sê daar is sedert verlede jaar verskeie ernstige maar ongegronde bewerings en valse beskuldigings teen ŉ hele aantal Spar-winkels en ander kleinhandelaars gemaak. Al dié winkels behoort aan die Giannacoupolous-groep. Hy sê in Junie verlede jaar is 31 van sy Spar- en Tops-winkels geteiken en voldoeningsbevele is uitgereik vir verskeie van die sogenaamde oortredings. Die groep sê hy het probleme wat uitgewys is, gepak en dokumente daaroor aan die departement verskaf. Geld wat werkers toekom, is ook sonder versuim aan hulle betaal. Die Giannacoupolous-groep sê hy het in die media verneem dat arbitrasie teen hom toegeken is. “KVBA-kommissaris Thanduxolo Mafanya het duidelik nie die wet gevolg nie omdat dit lyk asof die arbitrasie agter geslote deure en sonder die teenwoordigheid van die Giannacoupolous-groep gedoen is. “Daar is 970 Spar-winkels in Suid-Afrika, maar nie een ander winkel as dié wat aan die Giannacoupolous-groep behoort, word deurlopend vir arbeidsoortredings geoudit nie. Dit is duidelik dat die groep onbillik geviktimiseer en geteiken word,” het Giannacoupolous gesê.